**Prečo je kariérové poradenstvo dôležité pre žiakov**

V pracovnom svete sa neustále menia povolania – mnohé pre potreby dnešného sveta vznikajú a mnohé, naopak, zanikajú. Súčasná generácia mladých ľudí túži, v rámci vzdelávania, študovať, vycestovať a mnohí sa v zahraničí aj usadiť a tam svoju kariéru rozvíjať. Často od práce očakávajú, že budú slobodní, finančne nezávislí, práca ich bude napĺňať. Považujeme za veľmi dôležité tento fakt súčasnej generácie plnohodnotne implementovať do kariérového poradenstva poskytovaného našim zariadením na základných i stredných školách a naplniť tým očakávania mladých ľudí. V procese realizácie aktivít KP na školách vnímame žiaka – dieťa ako odborníka na svoj vlastný život a snažíme sa mu nastaviť zrkadlo zodpovednosti za vlastné rozhodnutia. Aj v rámci KP je dôležité si s klientom vytvoriť vzťah založený na dôvere a potom následne riešiť témy, ktoré aktuálne riešia v súvislosti s KP.

**Realizácia kariérového poradenstva v CPPPaP**

V našom zariadení poskytujeme kariérovú diagnostiku skupinovou aj individuálnou formou pre žiakov a študentov končiacich základnú a strednú školu, ktorá im umožňuje:

- objektívne posúdiť, aké majú predpoklady pre vybrané stredoškolské prípadne vysokoškolské štúdium  (iné pomaturitné štúdium),

- porovnať svoje predpoklady s požiadavkami vybratej strednej/vysokej školy, s konkrétnymi študijnými plánmi,

- zodpovedne sa rozhodnúť pre niektorý z odborov štúdia,

- objektívne sformulovať svoje možnosti a realistické plány do budúcnosti.

**Skupinová diagnostika realizovaná v prostredí školy je zameraná na :**

1. Vstupný rozhovor (v rámci ktorého sa zisťuje: študijná história dieťaťa, záujmy, rodinná situácia, špecifické potreby)
2. Testovanie: (všeobecné predpoklady pre štúdium, kognitívne schopnosti, osobnostné vlastnosti, záujmy, hodnoty, ciele)
3. Rozhovor a interpretácia výsledkov
4. Samostatné rozhodovanie (doplnenie informácií, rozhodovanie a rozhodnutie, voľba stratégie na dosiahnutie cieľa, seba manažovanie)
5. Spätná väzba.

**V rámci individuálneho poradenstva:**

1) Služby kariérového poradenstva prispôsobujeme individuálnemu klientovi na základe analýzy jeho potrieb pri vstupnom rozhovore

2) Následne realizujeme diagnostické vyšetrenie, identifikáciu silných stránok a priestoru na rozvoj, zasadzujeme ich do kontextu životných a pracovných situácií

3) Rozvoj soft kompetencií, poskytujeme podporu pri rozhodovaní a rozhodnutí, sebareflexiu, samostatnosť a nezávislosť žiaka pri výbere

4) Aktívne zapájame rodičov do celého procesu rozhodovanie a v prípade nezhody medzi rodičom a žiakom poskytuje mediáciu

5) Analyzujeme ďalšie možnosti štúdia, prepojenie vybraného študijného odboru s aktuálnym stavom na trhu práce

6) V prípade potreby poskytujeme aj následnú starostlivosť pri neúspechu (dieťa nie je prijaté na strednú/vysokú školu : pracujeme s technikami na prekonávanie prekážok, stresov, frustrácií z nesplnených očakávaní, vyrovnávanie sa s neúspechmi pri hľadaní alebo strate zamestnania – vývin psychickej nezdolnosti, relaxácia a aktivácia, copingové stratégie);

***Vzhľadom k uplynulej pandemickej situácii realizujeme i online poradenstvo***

**Pre rodičov – čo je dôležité pri výbere strednej školy?**

**Porozmýšľajte so svojím dieťaťom nad nasledovnými otázkami :**

* Mám šancu dostať sa na školu?
* Bude ma škola baviť?
* Mám šancu zvládnuť štúdium?
* Má škola perspektívu?
* Aké mám šance sa po škole uplatniť?
* Ktoré sú profilové predmety? Nemám s nimi problémy?
* Aké ďalšie (prenositeľné) zručnosti môžem štúdiom získať?
* Bude štúdium finančne náročné?
* Chcem ísť po skončení SŠ na VŠ?

**Otázky, ktoré si dieťa môže položiť:**

* Aký mám vzťah k učeniu?
* Som študijný typ?
* Ako mi ide učenie?
* Aké mám známky?
* Robím radšej niečo praktické, alebo mám radšej knihy a vedomosti?
* Akú úroveň kvalifikácie chcem dosiahnuť?
* Ako ma vidia učitelia a rodičia?
* Ako dlho sa budem pripravovať na povolanie?

Dieťa potrebuje dostať príležitosť sa zamyslieť nad svojou budúcnosťou. Väčšinou rodič začína túto tému až v 8.ročníku, čo už je pomerne neskoro. Od druhého stupňa (od 11 r. veku života) máme s deťmi komunikovať, čím by chceli byť. Kľúčová je fáza orientácie, tá by mala byť v procese rozhodovania najdlhšia, samotné rozhodovanie je potom kratšie a jednoduchšie.

**Komu poskytujeme služby v oblasti kariérovej výchovy a kariérového poradenstva**?

* Žiakom základných a stredných škôl
* Žiakom so špecifickými výchovno-vzdelávacími potrebami
* Rodičom – pri usmerňovaní svojho dieťaťa
* Učiteľom – pri usmerňovaní svojich žiakov/študentov
* Odborným zamestnancom: kariérovým poradcom, psychológom, špeciálnym pedagógom, sociálnym pedagógom

**Všetky služby kariérového poradenstva sú poskytované bezplatne.**

**AKTUÁLNE INFORMÁCIE O ŠKOLÁCH A ODBOROCH**

* [**www.stredneskoly.sk**](http://www.stredneskoly.sk/) - prehľad takmer 800 stredných škôl z celého Slovenska s možnosťou vyhľadávať ich podľa regiónu alebo podľa odboru štúdia.
* [**www.akyodbor.sk**](http://www.akyodbor.sk/)  - stránka ponúka vyhľadávanie odborov štúdia podľa názvu alebo podľa dosiahnutého vzdelania a v neposlednom rade tiež podľa skupiny, do ktorej odbor patrí.
* [**www.komposyt.sk**](http://www.komposyt.sk/) - informačný portál Výskumného ústavu detskej psychológie a patopsychológie, ktoré ponúka informácie aj o výbere vhodnej strednej školy pre odborníkov, rodičov i deti
* [**www.trendyprace.sk**](http://www.trendyprace.sk/) - portál, ktorý poskytuje informácie o aktuálnych trendoch práce, ale aj o budúcnosti na trhu práce podľa jednotlivých regiónov